The Ride (sang)

«The Ride» er en popsang fra 2021 med den polske artisten Rafał. Sangen var Polens bidrag i Eurovision Song Contest 2021 i Rotterdam i Nederland.

Om sangen 
Sangen er skrevet av det svenske låtskriverteamet Joakim Övrenius, Thomas Karlsson, Clara Rubensson og Johan Mauritzson. Sangen ble internt valgt av Telewizja Polska til å representere Polen i konkurransen. Sangen fremføres av sangeren og tv-programlederen Rafał Brzozowski, og den ble utgitt 12. mars 2021. En musikkvideo til sangen ble utgitt samme dag og var spilt inn i Neon Muzeum i Warszawa, og regissert av Pascal Pawliszewszki.

Eurovision Song Contest 
«The Ride» var Polens bidrag i Eurovision Song Contest 2021. Polen ble trukket til å delta i semifinale 2 som ble arrangert i Rotterdam Ahoy i Rotterdam i Nederland torsdag 20. mai. Sangen ble nummer 14 av 17 i semifinalen med 35 poeng. Siden det kun var de ti beste som gikk videre til finalen, kvalifiserte den seg ikke til finalen lørdag 22. mai.

Rafałs sceneopptreden i Rotterdam var regissert av kunstnerisk ansvarlig Mikołaj Dobrowolski, mens Agustin Egurrola sto som ansvarlig for koreografien.

Referanser 

Polske sanger
Polsk musikk
Bidrag til Eurovision Song Contest 2021
Sanger fra 2021